khistorydata/jeongjo-sjw-relations huggingface dataset:
정조 19년 · 목
刑曹啓言咸昌吳重權獄事依判下問議于大臣則領議政洪樂性以爲會寧民則供招屢變而凶器未捉明證未立故先朝特以罪疑惟輕之義命用大明律而今則罪囚旣承款凶器旣現納事在官庭白晝大小吏隸莫不目覩而躬經至有被傷者則情節旣甚凶頑獄體少無疑晦恐不可比同於會寧之事道臣秋堂之議律誠爲得體而第首犯旣已徑斃三人竝施顯戮亦涉過重更令道臣就三囚中明査輕重重者快施一律輕者亦用重典似合事宜左議政兪彥鎬以爲凡於論囚擬律之際例以首從分其輕重而至如重權輩乘其忿懟之心發於猝乍之頃群起而直犯則其居前居後初無區別而以重權歸諸正犯者不過以兄弟之序非謂厥罪之有差殊也今若以重權之徑斃謂已究竟其弟侄之同惡行凶者不置之法則將何以振頹綱而警頑俗哉若夫年前會寧民之謀害地主事與今重權輩所犯大有間焉彼則遞歸之官而此則坐衙之官也彼則挾銃隱身而此則露刃犯手也彼則未執贓而此則器械狼籍情跡昭著也伊時減等之特典恐不可擬議於此囚臣意則重權弟再權及其侄相寬之拔劍歷階而上者竝宜以一律斷之至於黃女雖曰手刃只止於入庭劃地且係女弱則似當有參酌之道右議政蔡濟恭以爲重權之受刑徑斃實是失刑之大者而再權之手刃擈窓相寬之持刃入庭俱是斷案況衙子之單袴刺痕五人之同時被傷各人招辭昭不可掩則此與重權一而二二而一者旣以重權之失刑爲痛惋而又何可再失於再權相寬之刑乎斷以一律恐不可已至於黃召史女人本不足備數雖曰持刀不過隨後在庭而已則以天地好生之德勘以隨從似或無妨權朴兩女令道臣刑推一次放送亦未爲不可領敦寧金履素以爲逋吏囚治在法當然犴獄自斃緣渠狼毒有何讎怨於官長而擧室同惡公堂露刃其手勢之凶悖法綱之凌夷已無可言不可以謀殺論直是衝犯而已則與先朝處分於會寧人事恐似有異一依道啓勘律爲宜判府事李秉模以爲先朝會寧人處分蓋以眞贓之不明特施罪疑之輕典而至於此獄情跡狼藉招證昭著斷以續典而官長放砲之律恐無可疑而續典中旣分首從則徑斃之重權已矣勿論雖以再權相寬言之亦豈無首從於其間乎首從之分明有法文而只以各自持刃更不訊推一時重辟亦關後弊且黃女之肆惡不過以刃劃地此而同律尤非可論再權相寬嚴加刑訊期於得情分首從處斷黃女則酌勘恐合法意云大臣之議如此請上裁敎以目下急先務無過於嚴等威立紀綱重法律則況此咸昌之變有浮於古之會寧今之阿耳不分首從無論多寡竝用極層之刑實合時措之義朝家亦豈不念到於此乎城化之分壞斁則堅氷之禍將不知至於何境尤豈不留意處而有法則斷當因其法而處之厥法之外更求別法雖快於一時未知能無後弊乎營屬之謀殺兵使古有北關已例其時御史李宗城之狀辭與處事實爲咸昌之左契近來掌獄之官不讀律不稽古事關此等事惟以極窮爲務快之資此所以措語判下別引稍緩之例者也誠如有司之論則星州民人謀殺之變亦何故而强分已行未行與首犯隨從乎且況亂民如亂賊亂賊之不道一也誣與犯其律各異且該道査案極不分明用律與否在道臣親問以後事又其下有考覆與結案之層節乎當初道啓節節疏漏卿曺之無一言可否於其間是果讞獄之體乎卿等從重推考收議則依李判府議施行而事旣登聞不可杖殺自有續典亦不可椎殺嚴飭道臣分首從備獄體具格式擧行之意措辭行會
정조 19년 · 목
以崔重圭爲執義徐有沂爲司諫李益洙爲掌令朴載德爲持平閔師宣爲獻納李海淸爲正言申大謙爲副總管沈煥之爲內醫提調沈頤之兼南漢守禦使單付徐有防兼廣州留守單付
정조 19년 · 강
命外營親軍衛去五月以後朔試射入格者施賞有差
정조 19년 · 목
去五月朔試射柳葉箭秩右列親軍衛閑良金鎭喆貫一中邊二中閑良金尙元李明漢等二人邊三中更試次上送左列親軍衛閑良李德恒等三人貫一中邊一中左列親軍衛閑良朴鎭豊等八人邊二中各木一疋片箭秩左列親軍衛前主簿李光春等六人邊一中各布一疋騎蒭秩右列親軍衛閑良李學賢三中更試次上送左列親軍衛嘉善全允台等五人二中各箭竹五十箇帽子一立鐵箭秩右列親軍衛閑良李源會一矢一百三十五步二矢一百三十八步三矢一百三十四步閑良金魯嚴一矢一百三十步二矢一百三十二步三矢一百三十一步更試次上送○去六月朔試射柳葉箭秩左列親軍衛閑良南聖希貫一中邊二中出身鄭宗福邊三中更試次上送前萬戶牟應麟貫一中邊一中出身柳光曄等七人邊二中各木一疋騎蒭秩左列親軍衛出身元仁奎等七人二中各箭竹五十箇帽子一立外帑庫○去七月朔試射柳葉箭秩右列親軍衛閑良車碩九貫一中邊二中左列親軍衛出身林春成邊三中更試次上送閑良林大忠貫一中邊一中前萬戶牟應麟等十一人邊二中各木一疋騎蒭秩左列親軍衛閑良牟應勳三中更試次上送前萬戶年應麟等六人二中各箭竹五十箇帽子一立外帑庫○今八月朔試射柳葉箭秩右列親軍衛閑良徐命鐸貫一中邊二中更試次上送左列親軍衛出身韓致裕等三人貫一中邊一中出身申龍大等十四人邊二中各木一疋鐵箭秩右列親軍衛閑良李源會一矢二矢一百四十一步三矢一百四十三步閑良李學賢一矢二矢一百三十步三矢一百三十二步更試次上送鞭蒭秩左列親軍衛嘉善全允台等三十四人六中各米三斗左列親軍衛出身元仁奎等十五人五中各米二斗左列親軍衛閑良崔一光等四人四中各帽子二立外帑庫
정조 19년 · 강
景慕宮秋享命以初八日親行省牲器亦以親行磨鍊
정조 19년 · 목
持公事入侍也○予謂承旨李享元曰溫宮靈槐臺竪碑事卿以前任道伯旣已與聞矣碑高旣用三尺之制則籠臺石不可不高以此意報知于時道伯可也大抵靈槐壇事殆不偶然是年是役豈非有待而然乎亨元曰三十六年之間神護鬼助以待今日此誠非偶然矣
정조 19년 · 강
命以明日行秋到記製述于仁政殿試講于便殿
정조 19년 · 강
大司憲李義弼疏論李家煥賜批
정조 19년 · 목
七月二十七日疏略曰伏見李家煥處分傳敎則特加收敍仍除外邑有若尋常微眚略施薄勘者然臣始焉驚愕繼以憂歎也噫嘻左道之斁敗人紀壞亂世道自古已然故楊墨起而孟子闢之釋老唱而韓愈斥焉者誠以邪說熾則正學微倫綱墜終至於大亂作而生靈塗炭也伏惟我殿下以聖神之資居君師之位學繼周孔治效唐虞二紀光御一德靡懈此正大明中天群陰消滅之會而一種不正之徒唱起至邪之學其無父無君滅倫亂常之說實窮天地亘古今所未有之事此何等變怪也曾不接其人而見其書故雖未知何物何事有若淫聲美色使彼醜類浸潤蠱惑牿喪天彝一至於此而惟其窩窟幽暗有似魑魅之隱藏種落蕃衍無異蛇蚓之蟠蟉視之無影捕之無形幽陰隱密之中潛噓暗煽厥有久矣年前處分光明正大至誠惻怛可以感鬼神孚豚魚而又有向日自干之徒則是雖革其面而不革其心必欲蟊賊聖敎斁敗民彝而後已也豈不痛哉爲今之計惟當蕩其巢穴拔其根柢永絕禍本而已所謂根柢巢穴若如前日之藏伏幽隱終未捜得則雖或磨之以歲月漸之以風敎以待其自消自滅而今則巢穴已露窩主斯得之後其所鋤除之道尤豈容小忽也哉噫嘻痛矣李家煥之罪可勝誅哉渠以負累之蹤偏蒙拂拭之恩翶翔榮途驟躋卿班前後所叨罔非殊渥則在渠道理固宜洗滌腸肚期報萬一而犴然頑然終不感化窟穴於鬼蜮之徒魁倀於邪孼之黨主張妖論梗塞聖化無所不爲而及其情狀旣露踪跡莫掩之後又敢爲厭然自脫之計乃以詭辯譎辭欺罔聖聰論其罪惡萬戮猶輕而不加三尺之誅反侈百里之榮有若奬與者然刑政之失孰甚於此臣竊痛惜焉惟聖明穆然深思廓揮乾斷亟收成命仍置邦憲鋤治徒憲俾絕亂本至是批以論洋學處爲說極不分明亦自以爲未知何物何事云而向人擬加之者卽極窮之罪如是也故不得不調劑又如是也故正道愈不立邪醜必無懼卿疏果何如
정조 19년 · 강
司諫李基恒上疏賜批
정조 19년 · 목
七月二十八日疏略曰伏惟宗廟之禮至重且大未可有一毫參差之節也臣曾以大祝屢參享班人瞻第十四室兩位主櫝則下櫃儀式與各室不同臣心竊驚訝罷祀後取考五禮儀及本署儀軌則古者主櫝制度下櫃障其四面而虛其上矣後因故相臣李廷龜獻議虛其前面而減其尺數障以小欄各室皆然而惟此第十四室兩位下櫃則全虛前面小欄闕焉蓋戊戌都監堂郞不能詳愼致此違式非但所見極爲未安每當祭享奉出之際大祝體或短小則不無傾動之慮恐不可因循而不改請詢于大臣卽爲變通障以小欄一如各室恐合事宜且臣聞三代之盛工執藝事以諫而別無諫官之名矣漢時始有御史大夫諫議之官然只令周旋禁闥補君德之闕遺論廷臣之賢邪而已未聞以治逆之責任之於諫官也我朝制度有無於古而自行國中永久不廢者卽臺臣傳啓之例耳其言也蓋循一國之公議亦守三尺之常憲則固非人主所可低昂者而雖以聖人之權有或商量於其間然固當慰諭臺臣假之以辭色推之以誠實務歸至當底道理而奈之何近日臺臣之論啓或加嚴威而折之遞罷而制之又從以面詰而窮之轉至於言路乃杜臺風永衰爲今日臣子者一除臺職則皆以緘默爲上策謂之苦銜圖遞乃已是豈治世之美事哉臣竊謂治逆之責一依古制委諸大理之官而得令諫臣自盡其職毋以謄傳古紙爲目前塞責之計亦勿問啓而沮之威怒而加之使之隨事直言匡救君遺以追古諫議之風則言路有自開之望聖朝有從諫之美矣至是批以首陳事制作有古今之殊而然歟事係莫重豈可輕易議到其餘附陳未知爲是近來如合啓等謄傳之擧措不誠雖莫甚因此而勿令臺諫爲之則如今之俗習必有浮於彼之弊端不允爾其勿辭察職
정조 19년 · 강
持平洪樂敏上疏辭職仍斥邪學賜批
정조 19년 · 목
七月二十九日疏略曰向來李顯道之疏出而蹈藉臣無餘驅之以僚臺歧議斥之以三臺未勘云則本事之是非姑舍是臣亦其時三臺中一人臺端一步便成鐵限不敢以言官自居而竊有憂慨之忱敢此附陳焉噫正道日微邪學橫流以夷狄之法亂堯舜之敎末流之弊將至於遺親後君斁倫悖常雖使朝無禁令有識之士其孰肯甘心自陷用夏變夷而況我殿下前後飭敎何等明正嚴截則凡在橫目之列者誰不感殿下至誠惻怛之心日遷善不自知而惟彼鄕里愚氓本自迷蠢重之以遠隔京輦者雖有恩言而莫之聞雖費嚴處而莫之知雖一夫一婦若有矇然不覺自陷於罪戾者則實非聖人生道以殺之意臣以爲嚴飭道臣守令曉之以邪正之分諭之以法禁之嚴使窮鄕遐村亦皆洞然知邪術之斷然可棄恩敎之不敢不從懣然自服犂然自改使皆知取捨是非之分如黑白恩讎之別則邪詖之說將不期祛而自祛矣如是而猶不率敎者則付之有司明正典刑斷不可已也至是批以爾疏看之未半不覺駭憤近來一有事端名在言地者人人各疏毋敢或闕雖由於習俗之劻勷而厥學異於懲討則何必復效謬習乎且果欲爲則其所爲說若是不誠乎初欲置爾於重典以爲懲一之擧猶有律重於罪之嫌姑爲參酌如爾者難以言官待之矣
정조 19년 · 강
命東耤皮稷攝刈
정조 19년 · 목
奉常寺以東耤所種皮稷成熟啓有是命
정조 19년 · 강
命文臣製述及專經武臣試射竝旬後更稟
정조 19년 · 강
黃海監司徐邁修以吾义義浦唐船惹鬧打破軍器事該僉使張景泓長淵縣監金聖和罷黜馳啓命景泓聖和及水使李普漢竝拿勘道臣重推
정조 19년 · 목
該監司狀啓以爲卽接長淵縣監金聖和牒報今月十七日因吾义鎭僉使張景泓移牒荒唐船一隻追逐緣由已爲謄報而其後得聞傳言則伊日追逐時該鎭僉使見侮於彼人本鎭軍器多數見破云故馳往該鎭軍器雜物一一考閱則其中交子弓十張環刀二十二柄鳥銃十四柄破無故該鎭首校捉入究問則所告以爲十七曰申時荒唐船一隻率挾船一隻爲風所驅猝然來泊本鎭僉使領率軍校多持器械急往浦邊控弦擧銃將以示威彼人反齎怒心一齊下陸投石揮杖直前力抗景像危怖故殘鎭疲卒生怯奔走左右避匿之際器械自多遺棄則彼人輩拾取打破渠亦生怯擧碇疾走於外洋彼人旣已遠走人物亦無所傷故循例修報云張景泓身爲鎭將愚劣特甚初頭唐船之出沒也不能出謀遠逐而惹起鬧端至於彼人下陸相閧之境又不能以威慴服至於破失軍器之擧末乃掩諱實狀瞞報水營以致狀聞之失實者論以師律罪死無惜爲先罷黜亟令攸司照法勘處金聖和身爲地方官泛依鎭報報來延至屢日傳說狼籍之後始爲行査更報而所報軍物之泛稱破無不執委折者亦極駭然該縣監爲先罷黜水使李普漢莫重邊情全不覺察傳說騰播已至多日長淵縣監査報今已來到而尙無論啓謄報之來呈者萬萬寒心其罪狀竝令廟堂稟處該縣該鎭之代卽爲擇差下送該鎭軍器雜物事當時急充備故方遣臣營褊神摘奸臣不能預飭管下致有此非輕之事端惶恐待罪○備局啓言唐船去來之際彼人亦知約條之嚴必無肆然犯境之理則今此吾义浦鎭將之當初禁逐也先起鬧端與之爭閧又以軍物相加至於直前力抗之境者可知其間景色之危怕畢竟鎭卒之恇怯逃避任他彼人之打破軍器事未前有萬萬驚駭事端旣至於此則惟當首實牒呈請命於朝廷可也專事掩諱循例瞞報帥臣狀聞未免失實事關邊情罪犯師律不可尋常處之該僉使張景泓爲先拿來勘以重律事出管下全不檢飭有此鎭將之犯罪末乃只憑鎭牒矇然登聞者烏在其置帥臣戍邊境之意乎不可以罪在鎭將有所寬恕該水使李普漢拿來嚴勘事過多日始聞傳說有此査詰之擧已有稽緩之罪而彼人之相閧事情軍器之見破委折初不明白覈出據實報營者亦爲疏忽地方官金聖和拿問定罪道內事務莫嚴於邊政而常時不能嚴束管下有此無前之事該道臣從重推考允之
정조 19년 · 강
命加設騎士鄭命桓朴道謙令太僕給馬
정조 19년 · 목
先是命嶺南武士鄭命桓朴道謙等令禁御兩營加設騎士差下仍給官馬該營以騎士則元無官馬請令太僕給馬允之
정조 19년 · 강
命犯夜掖隸崔英麟嚴棍
정조 19년 · 목
訓局以大殿別監崔英麟犯夜被捉啓敎以嚴飭何如而犯禁之狀極爲痛駭各別嚴棍
정조 19년 · 목
吏曹以權彝性病難供職啓請改差允之
정조 19년 · 목
基慶旣詣臺廳不爲傳啓直爲出去政院請推允之
정조 19년 · 강
推兵曹參知李周顯
정조 19년 · 목
政院啓言備邊郞沈鐮原情公事判付內有時任諸郞中有實職及兼帶從事官一竝沙汰事命下之後該曹不能照檢監軍單子混同書入臣之矇然捧入不勝惶恐而請當該堂上重推久之
정조 19년 · 강
遞都總管李聖圭鄭在中韓光綮副總管鄭益祚姜彝正以洪良浩爲都總管林濟遠李聖默李晩秀任嵂爲副總管竝前望也
정조 19년 · 목
總府啓言明曰仁政殿親臨秋到記時侍衛不可可備員而都總管李聖圭未肅拜鄭在中在外韓光綮副總管鄭蓋祚俱有身病姜彝正呈辭在外請令政院稟旨變通仍令該曹口傳差出允之敎以在外及未肅拜有實病人竝許遞令政院前望單子入之
정조 19년 · 강
持平洪樂敏陳啓引罪請遞賜批
정조 19년 · 목
樂敏啓言今以言事不誠致勤嚴敎惶懍震越罔知攸措噫邪學之肆行誠一天地間一大變耳其書始出於甲辰乙巳之間盛行於庚戍辛亥之際大抵厥學星歷度數等書多有巧密處故有識之士或多看玩而至於愚蠢之民婦孺之輩則有十條誡如僧徒之堅守五戒以爲雖被刑戮一入不可變於是乎子而不率父敎民而不遵官令末流之弊必至於無父無君甚至焚其主而廢其祭以爲爲此則可升天堂不爲此則必墮地獄人或詰問而對以不爲則爲沈淪之罪故雖酷刑而臨之其蠱惑者終不變辭其法不過以堂獄之說爲勸誘之資自京至鄕潛滋暗長迷不知變殿下所以治之者固出於不察淵之意而若不猛加禁絕則畢竟爲害甚於洪水猛獸將至於凶家禍國故臣不勝隱憂固欲一言論列適當此時辭短意拙草草數語不槪聖心臣罪至此萬死猶輕請命遞斥臣職批以然則勿辭亦勿退待
정조 19년 · 강
革甲器燔造之制罷司饔提調安春君烿西淸君煋西春君爗職汰直長沈師民命每年燔造時畿伯另察違令之該官卽其地定配各殿別進上之只聽中官言造給該官嚴勘掌務中官杖配仍命書揭傳敎於廚院分院
정조 19년 · 목
京畿監司徐有防狀啓以爲分院今年燔造器皿中奇巧有無發遣營校使之摘發捉致該院都書員及邊首等嚴加査問則所供內一自辛丑甲燔禁斷之後凡係奇巧之物初不敢生意造成雖是進上器皿不過是例燔磁器雖以今番言之二提調安春君件記錄送爲五十三種三提調西淸君件記錄送爲二十八種四提調西春君件記錄送爲二十一種而此皆封餘外別求制樣書是奇巧數爻又甚夥多本院官員嚴飭員役不許燔納右項各宅謂以不卽造送至於推提渠等其無犯禁可以推知至於本院郞廳雖或有筆筒茶鍾等數種例燔而初無一箇奇巧之燔出者今年所燔器皿全數被捉於營校見方抽栍執來於營下眞僞自可立判云營校所報來器皿俱是畵缸酒煎子畵筆筒茶鍾等甲燔中例品其所現納件記郞是二提調三提調四提調奇巧器皿之別爲勒定而姑未燔造者嚴刑究覈而終不吐實故都書員等姑爲拘囚以待處分營校持來器皿今姑留置敎以分院之弊非但民邑不堪造作奇巧曰甚月盛白土靑灰害及遠道年前甲燔禁飭也非不知以傳敎定式而爲念令或不立只令承宣口傳分付而其後百計周旋謂以下屬之失利依舊擧行之意至有筵中之警咳事之駭然莫甚於此到今又復任他則奇巧之制無時可禁設使下屬些少夫利民邑之弊自當稍止所謂甲燔名色依年前筵敎今番則以文跡革罷禁斷而每年燔造時畿伯另察若有違令之弊該官卽其地定配後狀聞而若或掩置現發於宣傳官摘奸則當該畿伯難免重勘以此知悉因都提擧筵奏飭敎未久不但下輩誅求官員犯之豈有如許道理乎除非盤床及甁盞外犯科之堂上罷職郞官汰去自今雖例燔之品若屬於無用不緊者一切嚴禁近聞各殿差備之憑藉勒買爲弊多端云此後各殿別進上物件若非先啓手本之呈政院粘連啓下而只聽中官之言造給者當該分院官員嚴勘當該各殿掌務中官杖一百分院地方勿限年定配此雖微事沙器之費幾等於鍮器此亦奢侈之一端而貴賤無別法禁不立其所駭痛不可以微物言今者申禁烏可已乎以此判下揭板廚院分院以爲常目遵行之地事分付
정조 19년 · 강
配宜寧前縣監具忠元于公州牧勘放時囚沈鐮
정조 19년 · 목
義禁府啓言宜寧前縣監具忠元以繡啓論列較諸道査所犯諸條固多落空而至於還租之立本取剩移穀之及弄賣買旣發該吏之招則不但自歸料販之科牟還之報營外加分至爲四千六百石則罪在擅便有難容貸請以此照律久之又啓言具忠元照律杖一百收贖告身盡行追奪流三千里定配私罪允之敎以功減一等又啓言具忠元功減一等杖一百收贖告身盡行追奪公州牧徒三年定配請依例押送配所允之又啓言沈鐮杖一百收贖告身盡行追奪私罪允之敎以功議各減一等
정조 19년 · 강
召見諸承旨廣州留守沈頤之及下直守令于熙政堂命蔚珍縣令元永麟推考明日更爲待令
정조 19년 · 목
持公事入侍也六房無公事○予謂廣州留守沈頤之曰卿已辭朝今日當抵山城耶頤之曰今日當莅任矣予曰本廳物情何如耶頤之曰本廳自是閒局故校吏輩只知仰哺之樂而不知使役之苦今當罷歸不無落莫之心將校中或有願從者此則當從便區處有料軍卒亦當分屬諸軍門則於渠輩別無得失之可言至於南城軍情則莫不雀躍云矣予曰凡事善其始然後可以善其終節目必勿草草爲之與詳知裏面者博議之俾圖長久之術可也擧條批答中三條件皆有實效然後可爲一分裨益之謨矣
정조 19년 · 강
命廣州印信大書深刻仍命此後凡印信新造者皆倣此例
정조 19년 · 목
承旨李祖源啓言廣州留守印信今方新造凡印章之尺數大小畵法淺深自有其制雖以本院印信言之嘉靖年所造至今行用而近來京外印信之新造者字體劣細刻樣淺薄用之未幾輒多漫刓全無經遠之古制以致改造之太頻事關典章宜有察飭始自廣留印信使之大書深刻無更襲謬此後凡印信新造者皆倣此例而造出後禮房承旨先爲取見或違令式該掌官員自本院論勘請以此意載之該房故事以爲永久遵行之地從之敎以卿言得體依此定式各別嚴飭
정조 19년 · 강
飭未下直守令辭朝
정조 19년 · 강
知事金漢老疏陳情勢乞遞賜批
정조 19년 · 목
疏略曰臣家之至今全保伊誰之賜也以臣侄罔赦之案而終寬鈇鑕之誅以臣兄難逭之孼而俾畢丘壑之命況在庚戌臣兄猥承恩批逐條昭釋靡有餘蘊又於今春賜祭臣伯兄諭旨鄭重竝及兩世字字恩言迥出尋常噫拔坑坎而卞人鬼初非意想之敢到回覆盆而見天日又豈夢想之攸期哉存沒幽明之間雖使臣父子兄弟糜粉隕結無以仰酬涓埃則惟有夷險竭蹶爲一分報答之階而第念臣之一門雖荷天地再造之恩得有今日然秉執之大義未明而世論之齮齕自如聖上之期遇愈厚而時人之忌嫉益甚至於向來金履成之疏攙及臣之姓名而極矣然此不過承望時態軟地加釘者則臣不欲呶呶費辭以供世間牙頰而若臣踪跡之危戲卽此一事而可推其餘矣在臣自靖之道只當社蟄以俟輿議之底定豈可徒恃榮寵而冒犯衆怒自取顚沛之患乎況臣冥升未幾又叨六卿之刊未論臣情地之如何惟此所叨豈如臣無似一刻僥冒者且狗馬之疾一味沈綿以此病情尤豈有暫時趨承之勢哉伏乞亟命還收批以豈可如是卿其勿辭行公仍卽承候於慈殿
정조 19년 · 강
戶曹以太廟墻垣修築啓
정조 19년 · 목
該曹啓言宗廟東西外墻修築北外墻蓋瓦及間間脫落諸處一體修補刻識年條今已畢役修築間數及監董本曹營繕郞廳看役計士姓名別錄以入而竝與各處所工匠等姓名載之本曹謄錄以爲後考之地○監董郞廳戶曹佐郞李寅燮繕工副奉事李敬儒看役計士東一處四間半李圭說東四處二間半李道郁東五處二間崔弘魯東六處二間半洪履五東七處四間半李昌奎西一處七間半洪勉遠
정조 19년 · 강
命文殊鎭校吏卒一體許赴江都武試
정조 19년 · 목
因江華御史李始源狀請有是命
정조 19년 · 강
命申鬱島之禁沿海船商跟捕事置之當該地方官拿問勘罪
정조 19년 · 목
備局啓言頃以鬱陵島搜討事筵稟行會矣卽見江原監司李秉鼎啓本則以爲近來沿海船商輩視本島作爲貨藪冒禁潛入之弊比比有之以今番搜討行所報見之採取魚藿亂斫篁竹伐木造船偸採人蔘之跡若是狼籍邊禁之蕩然萬萬驚心自臣營文移於慶尙全羅咸鏡二道沿海船商中鬱島犯禁之類各別嚴査期於捉得依律嚴勘亦爲發關於道內沿海各邑另加嚴査爲辭矣鬱島往來禁制莫嚴而挽近以來法綱解弛潛入漁採之不足甚至於伐木造船斫竹採蔘之跡處處縱橫今發於搜討之行誠萬萬寒心此必是本道及慶尙全羅咸鏡三道沿海船商中睯不畏法者之所爲而鬱島所產篁竹有表易知此若執捉造船採蔘之類可以次次究得事端今旣現露之後不可只付道臣移文發關而止請更以此意自廟堂措辭嚴飭於本道及三道廣加廉探於沿海各邑期於捉得照法重繩而若其廉探之際侵及無辜船民之患亦不可不念一體知委毋敢騷擾此後搜討之行趁節早無時發送如有現捉之事當該犯者依律處置斷不饒貸該地方守令或鎭將另加照勘之意申明知委於諸道使之各別懸法於沿海船商等處俾無作奸犯科之弊允之敎以此後嚴加申禁爲可旣往何可跟捕乎徒致繹騷必無實效以此行會而該道地方不爲論罪未免倖漏府使營將萬戶間當該地方官員令道臣指名報來後當該人拿問勘罪
정조 19년 · 강
命犯夜人壯勇衛金冕禹付該營嚴問
정조 19년 · 목
御營廳啓言去夜壯勇衛前守門將金冕禹犯夜被捉而係是前朝官依例移送該府敎以付之該營嚴問捧招以聞
정조 19년 · 강
飭伊川府使趙雲行赴任羅州牧使之代拔例擇差仍飭科由上京守令榜出翌日下送其餘上京守令皆令明日下送
정조 19년 · 목
吏曹啓言新除授伊川府使趙雲行羅州牧使尹守翼以病呈狀乞遞有難强令赴任請竝罷黜允之敎以伊川府使今日以侍衛入來則焉敢稱病乎當日下送羅州牧使之代拔例各別擇差待下批卽爲下送秋務方殷科由上京守今榜出翌日皆卽下送後草記其餘上京守令皆令明日下送後草記
정조 19년 · 강
還給總戎使徐龍輔疏本仍命以格外嫌避陳章者勿踰院閾
정조 19년 · 목
龍輔陳疏略曰春間見任之特除敢引先臣已行之例兼暴私心難冒之義聖諭諄複至以壯營之異於元戎爲敎臣雖不得不淟涊盤礴而若其負私門之素戒招一世之嗤點臣未始不顏騂而背汗迺者元戎又出於臣門盈盛之懼視曩時尤倍而必遞之義與先臣無異則昔日之所已許之於先臣者寧獨靳之於今日臣身之所當也哉伏乞亟遞臣所帶總使之任敎曰格外之嫌皆蔑嚴畏而然甚至姓同者避銓任於是乎將任格外嫌避之例又出矣況壯營之密比倍於訓局則黽勉於彼者逡巡於此是不避其實只避其名亦可曰事理之所固然乎原疏還給此後似此諸凡不載於大典通編大文相避小註相避而以疏來呈者勿踰院閾以爲例
정조 19년 · 강
科次江都等三邑儒生試券擢李章垕等四人賜第
정조 19년 · 목
先是以保障哉爲賦題命御史李始源齎往試江華通津喬桐等邑儒生至是捧券上送合爲二百三十六張命弘文提學牌招又命內閣提學藝文提學牌招同參考試敎曰江華府別遣御史試取賦三中江華進士李章垕三下一通津幼學閔昌呂三下二喬桐幼學南官惺三下三江華幼學鄭進明竝直赴殿試
정조 19년 · 강
命儒生之有御考給分及到記節製初試者先以到記節製初試許赴今番慶科
정조 19년 · 목
敎曰旣有御考給分而又有到記或節製初試者今番庭試以到記節製等初試先爲許赴事分付
정조 19년 · 강
命慶科武初試進定於分二十六日六兩之三矢俱越一百五六十步柳葉箭之五中者竝別單書入
정조 19년 · 목
敎曰今聞兵判言慶科武科初試日子與殿試日子爲七日之間而遐方武士之上來者數甚夥多以三技規矩勢難趁期試取云武初試日子進定於二十六日而京單限二十六日曉頭鄕單限二十八日曉頭六兩之三矢俱越一百五六十步者柳葉箭之五中者雖單技別單書入事分付
정조 19년 · 강
命冬至正使以一品中問于大臣擬入
정조 19년 · 목
敎曰政官待開門牌招開政冬至正使以一品中依近例問于大臣擬入待下批判府事卽爲下批事分付
정조 19년 · 강
遞判義禁鄭好仁
정조 19년 · 목
敎曰判義禁聞有情勢許遞滯囚可悶明日政差出待下批牌招開坐
정조 19년 · 강
領府事金憙上疏賜批
정조 19년 · 목
疏略曰千萬夢寐之外本道道臣當此行部之時回程馳到躬傳聖諭此何事也臣以負罪至重之蹤方在逬伏俟勘之中此時祿俸之祗受以義則萬萬不宜以分則萬萬不敢故地方官之再次輸送也皆不敢祗受豈料今日猝當無前之事益添罪上之罪乎緣一螻蟻微臣之妄自引義致有我聖明過中之擧至於如此臣不勝悖懍誠欲卽地滅死而不可得也臣旣有萬死有餘之罪論以情勢則豈有大於此者乎殿下特令道臣躬往傳諭又使之待領受發程臣若一向執迷而不知變則亦非人臣之分故冒昧祗受而戴罪在外如例食廩臣未之聞也臣於當時旅店伏奉批旨當其附啓之時宜以區區所懷仰答開示之至意而義分是懼囁嚅而止只擬早晩登筵悉陳微忱今則賤疾轉痼復路無期誠恐一朝溘然吞不復宣則生而爲負國之臣死而爲不瞑之鬼矣聖批若曰無往非權之諭卽不過汎言事理莫須然疑於未然之前又若曰費慮爲枉費之歸其所以數心而牖迷者若是乎丁寧諄複臣何敢復有然疑於不敢然疑之地亦何敢更費過慮於不當過慮之時乎但伏念今春江樓旣有權而得中之敎向來聖敎又有無往非權之諭前後辭旨皆不出於這箇權字而王言如綸其出如綍擧國臣民莫不有滋甚之惑臣若獨以爲是誠一時泛論之敎云爾則此豈非所謂以順爲正者乎伏況事之旣往者謂之已然方來者謂之未然而已然可推於未然未然可騐於已然此乃事理之所相仍而不可以先後異觀者也臣豈敢遽忘宿昔之憂而終弛過計之慮哉臣於平日篤信大哉之言無異子夏之於聖人而亦不忍欺心欺天負我聖君故聖敎之下敢陳此說臣心雖出無隱臣罪尤合萬隕矣噫特諭以過境者聖意之攸存也更申以前言者愚衷之深切也此臣所以極知猥越而不避瀆擾屢蒙㴠容而惟俟誅殛者也伏乞聖明亟降處分以正臣罪仍伏念臣自初迄今生在地上苟延殘喘臣之冥頑於斯已極而人理絕矣臣分滅矣今若諉以事過之後竟無一言而死則雖糜其身而粉其骨何以贖其罪之萬一乎六月二十一日副總管金漢老第二疏中我慈殿至懇至切極嚴極截之敎是豈今日廷臣所敢承所忍聞者而如臣之不忠無狀者況忝大官之列乎臣於伊時涕血被面心膽墜地直欲無生而自其退處鄕里冀蒙嚴勘至于今三箇月一疾支離萬念都灰而惟慈敎晝宵仰思則臣誠天地間一罪人也苟於六七年來粗效碎首瀝血之忱少體前後諺敎之旨豈復有此日之此敎乎臣之有罔赦難容之罪較然可知矣其何敢自處以無故之人肆然無忌抗顏朝端哉惟聖明少察焉批以三思則惑惑之者疑之也卿若坦然怡然息慮曠懷則前日之雜還於方寸者將見雲消而氷釋無外將而內迎無牽已而從之故曰卽其背不獲其身行其庭不見其人卿何不念不惑之義乃有云然日來風高遜荒棲屑不瑕有添損節吩咐醫院賚傳藥料兼訊愼度亟回奮翅之想俟可强卽日登途仍命遣史官傳諭
정조 19년 · 강
罷吏曹參判黃昇源職
정조 19년 · 목
政院啓言宣陵忌辰祭獻官初以李庚運實差啓下而今日傳香時預差李儒慶入來故問其委折則當初差祭名帖誤爲書塡而然云而時刻已屆雖不得不如例傳香享官塡差事體重大而該曹之如是擧行事未前有當該堂上所當重勘而本院無他可施之罰何以爲之敎以罷職
정조 19년 · 강
嚴飭湖南道帥臣申外洋行船之禁
정조 19년 · 목
全羅監司徐鼎修狀啓以爲康津船主李太云等八人甲寅十二月十四日自蔚山府福島浦離發到方牙津前洋疾風大作制船無路逐退漂盪莫知所向浮海四日後始到日本長門州所屬蘆戶機浦過三日離發馳往長門州安接公廨同年十二月二十七日又定假通事官領率渠等次次替送今年正月初六日馳到長機島通事官曰汝等今不可護送待解凍順風當爲護送于對馬島云云船隻則自長門州蘆戶機浦別定格卒今年三月領騎回泊于渠等所泊長機島船隻破傷處以鐵釘一一修補四月二十四日自長機島別定訓導二人及指路沙工一名同騎渠等船又定護送船一隻而渠等船漢中崔有白謂以質人同騎渠船隻一時放船次次前進五月初十日止泊于對馬島七月初一日到東萊中洋泊於機張縣云太云等八名漂流異國經歲生還誠極奇幸分付地方官使之慰撫安接敎以漂到異國無事生還雖甚可幸前此飭禁何如而外洋任其行止以致漂風之相續者豈成說乎更爲嚴飭道帥臣又狀啓以爲長興船主姜次東等八人今年二月十八日發船到機張縣前洋猝遇大風帆折鴟傷漂盪洋中同月二十三日酉時漂到日本國長門州始爲下陸而安接人家先以米飮救之次以飯饋之翌日長門州都護官監司問情後保授我國漂人例接之館舍留七日發程九日到長機島渠等騎來船隻彼人自水路領運以四月初四日到泊于南開索村咫尺浦口二十四日發船滯兩於時羅島留八日阻風於日歧島留四日以五月初十日來泊於對馬島前洋二十三日到同島掌內斜時浦前洋七月初三日到泊於東萊府八月初二日還泊本府平日島云次東等八名漂流異域俱得生還誠極奇幸分付地方官慰撫安接敎以依康津漂民狀啓判下嚴飭道帥臣
정조 19년 · 강
命成均館捧儒生錄名後禮曹更以分所事稟旨
정조 19년 · 목
禮曹判書閔鍾顯啓言今番庭試六慶合設八路咸聚觀光士子逐日雲集卽今如此則臨場可知今番文科初試亦依昨年例以分三所磨鍊擧行恐宜矣敎以貢人之弊亦不可不念令成均館自數日後捧錄名知其假令然後更爲稟旨
정조 19년 · 강
召見藥院三提調下直守令及吏曹判書尹蓍東于誠正閣都提調洪樂性提調沈煥之副提調蔡弘履
정조 19년 · 목
藥院請診也○樂性曰冬至使擬望人今方商量而可合是望者亦難其人矣予曰大臣中果無遠行之人故不得已以一品差出而判府事之名雖是假銜卽是大臣之職也在前爲是任者以曾經文衡等人始可爲之備擬時必愼惜也
정조 19년 · 강
命副使李亨元書狀趙德潤敍用仍任
정조 19년 · 목
領議政洪樂性啓言節使發行期在不遠而副使李亨元及書狀趙德潤竝在罷職中敍用仍任與更爲差出間合有變通之道敎以敍用仍任
정조 19년 · 강
命耆老所養老之需以賑廳錢一千兩貸用仍以本廳年例送來本司錢每年除二百兩次次還報
정조 19년 · 목
領議政洪樂性啓言耆老所財力本自不數養老之需近益苟簡他無着手處請賑廳錢一千兩貸用就本廳年例送來本司錢中年除二百兩次次還報從之
정조 19년 · 강
命羅州牧使之代以他道有聲續未準限守令竝擬
정조 19년 · 목
吏曹判書尹蓍東啓言羅州牧使今當差出而本州物衆地大新經賙賑不可不擇差請他道有聖績未準限守令幷擬從之
정조 19년 · 강
拿處鎭海縣監李榮祚
정조 19년 · 목
吏曹判書尹蓍東啓言鎭海縣監李榮祚當爲除朝辭赴任而上來謝恩諉以親年將欲呈遞云請推考使之辭朝敎以拿處
정조 19년 · 강
有政吏曹判書尹蓍東參議韓用龜進
정조 19년 · 목
以洪明浩爲吏曹參判邊得讓爲判義禁閔鍾顯爲冬至兼謝恩使單付判府事任焴爲羅州牧使李元圭爲鎭海縣監
정조 19년 · 강
申明御考應製儒生及文武科初試恩賜帖文出納之式
정조 19년 · 목
承旨李晩秀啓言御考恩賜給帖赴試之規每御考榜出自內閣考準榜目及試券後直赴給分等儒生依直赴殿試帖例成給帖文及其赴試之時該儒生以所受帖文來納內閣則更考恩賜案以帖文準式依例許赴之意成小帖粘連出給仍爲知委四館所及禮曹過科後令成均館推納赴試儒生所受帖文於內閣卽爲爻周事載在節目而儒生之受帖納帖易致相混每科之赴與不赴終難的知且徒以文牒往來或恐中間生弊科試許赴法意至嚴御考恩賜事體尤別見方慶科在前不可不申加修明永爲定式始自今御考恩賜儒生臨科來呈所受帖文於內閣則內閣考準案册成給小帖待當給儒生畢分給後以御考恩賜儒生幾人給帖許赴之意措語啓辭用禮曹許赴草記之例仍以此意知委四館所及禮曹自禮曹又以依內閣關恩賜儒生幾人許赴會試之意草記後文移四館所使之互相憑考始爲許赴過科後令成均館收納帖文於內閣一一爻周後亦爲措語啓辭用兵曹爻周草記之例依節目擧行無或違越以重恩賜之體以杜冒赴之弊而以此添載於本閣節目及禮曹謄錄太學成典似好矣敎以所奏好矣依爲之雖以尋常恩賜初試言之許赴草記只有於禮曹爻周草記只有於兵曹者事甚斑駁殊非嚴科場之意此後文武科初試臨期許赴科後爻周禮曹兵曹均一其例爲之事分付
정조 19년 · 강
飭宮奴與禁吏侵漁懸房之弊仍命泮民過期未婚者査出勸婚後草記
정조 19년 · 목
大司成李晩秀啓言年來泮民生齒日蕃產業日艱至於懸房設置法意何如而一歲應役數近二萬切痼之弊漸至難支庚戌春間特命詢瘼其時同成均徐有防以八條弊瘼仰達皆蒙許施之恩其中各宮貿奴勒買外上之習三司禁吏陳肉納贖之弊最爲呼冤之端聖批諄勤嚴立科條從此泮民漸有息肩安堵之望矣時日稍久弊復如前宮奴之白地橫拏無異攘奪廉價賣買作爲牟利禁吏之不禁私屠反侵懸房執其應宰之肉徵以疊屠之贖者少無顧畏一如前日雖尋常禁條猶不敢踰越況特敎飭禁寔出於恤民隱嚴法典之盛意則幺麼吏奴無難冒犯事之痛駭莫此爲甚年前泮民輩以館堂擧條書揭懸房旋以事涉猥屑京兆禁之日前諸典僕來訢於臣皆願依前還揭而飭禁之嚴不嚴不係擧條之揭不揭更爲申飭各宮房及三法司此後又有科外侵漁之弊以違越受敎之律隨現重繩事申明分付恐不可已矣從之敎以與其謄書付壁之近於猥越曷若精刻虔揭之不爲惶悚乎初下擧條及今番擧條同爲書揭如是之後宮奴之作弊禁吏之犯科隨現嚴治至於疊屠之弊卿亦各別察禁旣知其撤板則卿莅任幾朔今始筵稟泄泄甚矣千餘戶泮人何以仰哺於泮長乎此後拔例淬礪深軫不茹之戒因此思之曾以過期未婚之謬俗有別般矯革之飭令聞於卿之今筵所奏渠輩百計隱匿無以査出云苟有紀綱何難爲此限三日卿其一一搜出勒婚後草記今又更飭而若或如前卿與久任郞官難免不職之責另加着意擧行此亦爲泮人之意也
정조 19년 · 강
判下壯勇營試射別單仍命初試之類竝付今番初試初日水原武士恩賜初試者皆於兩所初日先爲試取
정조 19년 · 목
壯勇營以本營秋等試射時柳葉箭優等人及外營親軍衛更試入格人別單書入別單柳葉箭入格壯勇衛資憲安彰績貫一中邊三中邊將除授折衝金得成邊四中加資出身浪世熙邊四中邊將除授金彥楫貫一中邊二中熟馬帖一隻賜給資憲王道吉等五人邊三中各半熟馬帖一隻賜給差備官出身河潤弼貫一中邊二中邊將除授親軍衛試射優等更試時鐵箭柳葉箭入格閑良李源會初次鐵箭一矢二矢一百四十一步三矢一百四十三步再次一矢一百四十步二矢一百三十九步三矢一百三十五步閑良李學賢初次鐵箭一矢二矢一百三十步三矢一百三十二步再次鐵箭一矢一百三十八步二矢一百三十六步三矢一百三十一步竝直赴殿試徐命鐸初次柳葉箭貫一中邊二中再次柳葉箭邊一中直赴會試出身鄭宗福初次柳葉箭邊三中再次柳葉箭邊一中邊將除授閑良李明漢初次柳葉箭邊三中再次柳葉箭邊一中直赴會試敎以初試之類竝付今番初試初日此外水原武士恩賜初試者皆於兩所初日先爲試取事分付兵曹仍令外使知悉嚴飭等待
정조 19년 · 강
御誠正閣召見諸承旨及戶曹判書李時秀行抄啓文臣去正月朔課講
정조 19년 · 목
諸承旨持公事入侍也○試官率應講文臣入庭行禮訖以才說性時便已不是性爲說題理有善惡爲辯題命抄啓文臣去二月朔親試更試明日製進仍命開講講近思錄第一篇副司果金近淳純通居首
정조 19년 · 강
敍洪秀輔尹弼秉韓致應金驥燦
정조 19년 · 목
承旨李肇源啓言前同義禁李亨元前掌令趙德潤今已蒙敍而前判義禁洪秀輔前大司諫尹弼秉前獻納韓致應前持平金驥燦係是同罪故仰達矣敎以敍用
정조 19년 · 강
遞判義禁邊得讓以尹蓍東代之尋遞以鄭好仁代之竝前望也
정조 19년 · 목
敎曰判義禁聞有實恙許遞前望單子入之待下批牌招開坐前望以蓍東批下又敎曰判義禁聞有實故許遞前望單子入之以好仁批下
정조 19년 · 강
命珍山縣監金箕南除朝辭赴任仍飭未下直守令辭朝
정조 19년 · 목
吏曹啓言珍山縣監金箕南請除朝辭赴任事行會允之敎以未下直守令明日辭朝
정조 19년 · 강
推承旨李肇源拿處兼史安經心汰注書李東萬
정조 19년 · 목
領府事金憙疏批事變假注書當爲傳諭而兼史替傳敎曰當該承旨推考不當進去而進去之兼史還來後拿處當該不爲進去之事變假注書汰去
정조 19년 · 강
飭湖西道臣以新昌等邑民奠土之方論理狀聞
정조 19년 · 목
該監司柳焵狀啓以爲保寧等十三邑災實論其淺深則牙山新昌災形最甚天安禮山未移偏多溫陽德山海美次之保寧結城洪州連山尼城公州稍勝大抵沿海諸邑田少畓多而畓農若是被災至於牙山新昌等最甚處全坪荒蕪之地便成草萊之場荑稗之屬雜生于中男女携筐爭先手擷種種可見誠切矜惻臣謹以朝家如傷若保之德意申申曉諭俾各安意奠居敎以啓下備邊司湖西農形卽所關念而觀此狀本如牙山新昌在所別般留意其餘晩移諸邑亦豈可以此壃之穰穰不念爾界之獨荒乎況於昨年瘡痍之餘尤當顧恤今則霜信已過滌場不遠嚴飭道臣所以奠土安業之方別具意見論理附啓於年分狀聞
정조 19년 · 강
校理朴吉源上疏辭職兼陳時務賜批許施
정조 19년 · 목
疏略曰噫有國所重莫如言路而近日以來言路不張讜直之言寥寥無聞噤默之風滔滔皆是殿下曷嘗見上自袞闕下至官箴能有極言竭論之人耶除非驅人惡逆之目絕無彈人是非之事況於君德之闕遺時政之得失其能匡救而矯正如古鯁直之爲乎仗馬之斥不幸近之飢烏之譏無人免焉此固朝廷之深羞世道之竊憂者也職玆之故臺閣之任通擬不古而至於都憲責任之重與他自別掄選之法從古其難苟非山林宿德之士淸朝直截之人莫宜居之決不可人人而僥濫也明矣夫何近日便作漫職一登宰列莫不通望數遞重任率多冒據有識之竊嘆厥惟久矣請令廟堂定其界限如經筵禮議之爲亞三銓堦梯以重官方以嚴淸選其外三司之臣亦皆愼簡仍爲久任以開進言之路如在職日久而終無一言論事者施以刊改之典則來諫之盛德人皆欽服不諱之風采庶乎可觀豈不美哉且以向來事言之六月卽擧國同慶之月也伊時臺臣之不爲詣臺固非可罪之端而間或有詣臺而旣不敢傳啓又不出姑停其來其去何意何事臣未知臺閣古規果有是否苟無此例則其爲貽羞殆無餘地館直之不見交代任自出去者除非陳情徑出之人則求之館規未之聞爲其爲駭然亦莫甚矣三司執法之地有此冒犯而壞損尙何望責人之過而論人之失耶請三司諸臣一竝査出施以罷職之典噫今春設賑幸得善了俾斯民獲免顚連者可莫非聖上之盛德大惠而但富民勸分雖有古例勒奪甁罌之儲乾沒吏鄕之手實效難食無補於賑政怨聲載播流害於平民自朝家特軫此弊預加防禁雖是報備局許題之事亦令待秋準報甚盛典也今則秋節已屆穡事將登爲守令者果能以本色一一還給不負朝家信令之意耶設或準數出給從中偸弄之弊亦難保其必無若然則所謂還報云者有名無實而反不如修啓論賞之時請嚴飭三南依朝令準給亦令痛戢吏奸俾無中間消瀜之弊爲昨年還穀停退蕩減之外代捧之數亦甚夥然今秋捧糴時當還作本色而吏緣爲奸官或不察土豪之多納代穀者反獲其利貧戶之少受本色者偏被其害臣於待罪嶺邑時亦嘗聞如此之弊矣且至愚者民也徒信奸吏之筆端不識當納之數爻麤荒之穀加數受食精鑿之米無辭備納其所受害誠極可矜請令廟堂嚴飭諸道痛革其弊仍又抽栍摘奸以爲隨現告重繩之地焉懲貪奬廉有國之先務而挽近以來貪旣不懲廉亦不奬世無氷櫱之操人多脂膏之潤貪墨成風廉白無聞此其故何哉噫王法莫嚴於治贓而今則不然雖有犯贓之人一經勘罪旋卽蒙赦淸官膄邑兜攬如舊賞罰之不明生民之受困職由於玆言念及此良覺寒心請令道臣抄啓廉吏隨卽弊用懲貪之典更加修明爲守宰而以貪婪獲罪者雖歲抄及赦令切勿輕易擧論以爲彰癉之方焉噫士子國家之元氣而趨向之不端躁竸之成習莫近日若也四學齋任之勸課應講蓋出求才之聖意而反作倖科之堦梯纔讀一部詩書輒圖四學掌色看作妙徑恬不知恥風習之渝薄日益甚矣人才之作成顧何望乎請從今以往一經純通者更以二經應講竝得純通然後稟旨論賞如直赴會試與給分之載在法典者姑勿擧論以爲杜倖門而正士趨焉至於文體粹駁實關世道之污隆而書法亦然可見心術之邪正其不可忽者有如此矣而近來所謂唐學爲弊轉甚文體噍殺不似治世之音書法傾斜寢失淳正之體至若器用汁物之間專尙奇巧鋪置一室慕效唐人搢紳家子弟率多外走於此事全不着力於實工有識之憂歎庸有極哉請自陞庠文體書法之稍涉唐學者一切嚴禁文雖合作筆若礙眼則置之落科仍自今番使行器用之奇巧者勿爲購來事令廟堂另飭象譯輩期有丕變之效焉紋縀之禁何等申嚴而近俗侈靡法禁解弛搢紳家婚具間有冒禁令而用紋縀者故閭巷富民爭慕效之白晝市上和買依舊紀綱所在萬萬駭惋令後犯禁者令該廳禁戢之文昭載節目請令捕廳限其朔數更申前禁如有犯者隨其現發繩以當律以信法意以革侈習焉禁松之法自來至嚴而近年以來法禁漸弛民俗益巧枝葉之偸取姑勿論根株之犯斫殆無虛日幾何而不爲牛山之童濯乎當初之分授各營設置參軍者蓋欲藉軍門之威以防偸斫之徒而其所禁護之效反不如前請各營將臣爲先從重推考仍令廟堂發遣郞官周察四山以爲考勤慢行賞罰之地焉山腰以上之不得犯耕法意甚嚴而民不畏法漸次起墾延及山上殘山短麓便作畎畝之縱橫莎根草荄盡入耒鉏之掘去故每當潦雨之時沙土流下川渠塡塞濬川之役逐歲不止而土崩之勢非力可遏徒費營門之財力未見疏濬之功效事之寒心無過於此今若不防其本而徒治其末則雖歲費萬金之財日用千鍤之力隨濬隨塞徒勞無益請申飭京兆及五部都城內山腰以上起耕處一竝陳廢仍使被之莎草種以樹木以防沙流土下之弊則山脊禁耕之法可以申明川渠疏鑿之費可以少省矣臣於日前差祭西陵去來之路歷見農形田種各穀雖謂之無前大豐未爲不可也而至於水田之最後晚移處靑莖直立黃熟無望者亦或有之此不過數十里間路傍所見而猶尙如此諸道農形可以推之今則收穫之期已迫踏驗之政在卽若無晚移給災之擧必有白地徵稅之弊請令廟堂發關諸道申飭各邑守宰無得委之吏鄕必皆躬自檢察隨處分等從實執災俾無一夫呼冤之端以示八域同慶之意焉批以大體皆是時務中可言而又以近來弊習之驅人惡名爲言爾言是矣大司憲爲漫職多冒據請令廟堂定限事風憲之長卽古之都御史爲任何等至淸且重則萬一濫竽所關非細然亦豈無當爲者爲於其間哉以若重選有若論斥至請定限則已通之人其在敦廉尙恥之方當如何區處乎竝與定限事令吏郞問于大臣仍具銓官意見論理稟處出場言官之在職日久終無一言者刊改事宋有辱臺之罰以五十日爲率古今之時措各異則制律而求言反或近於拘攣但宜付之銓曹敢陳者奬拔不言者斥黜俾修激揚之政爲可臺臣之詣臺不爲傳啓又不出姑停事聞甚駭然貽羞臺閣莫大於此當該臺臣施以不敍之典館直之不見交代出去者係是初聞人雖不若古顧其職則果何如當該玉堂罷職事依施爲此無於例之事而政院無一言不出姑停及不交代替直時當該承旨禁推該道富民勸分還給事向於賑廳粘目亦有提飭而爾言又如此必有所知而然然則道臣之曰以準給云者豈成說乎更令嚴飭使之摘發狀聞昨年還餉事勿論停減代捧當有偸弄容奸亦今三南道臣先從最不謹之一二守宰報聞以爲懲他之地選廉吏事實爲目下實政苟欲懲貪宜先爲此依施以貪獲罪者歲抄赦令勿論事當有界限令禁府問于大臣稟處四學齋任一經純通者更以二經應講竝得純通然後稟旨論賞事依施如直赴會試給分雖一經何妨乎此後一經純通與通依前許赴初試略以下初勿出榜又如三經俱誦者略粗依例出榜論賞近來所謂唐學事豈但曰不似治世之音況書法傾斜云云爾言尤好文任泮長之爲主試之任者苟能留意陞黜其弊不難矯以此嚴飭今番使行器用奇巧之勿爲購來事依施卽令廟堂嚴飭紋禁之後搢紳家婚具間有冒禁而富民效之云者誠如風傳其可曰有國有法乎令後犯禁付之捕廳糾察載於印領事目更令廟堂定限令捕將期於捉納仍以此意嚴飭諸道松禁事可勝言哉依施俾有實效城內山腰以上犯耕處陳弊事亦爲依施晚移白地徵稅事不待爾言已有爲慮令廟堂別般嚴飭畿甸三南近或求言則躗言踵至反壞世道爾疏能免此此所以逐條賜批以示優容之意爾其勿辭從速察職○禁推現告承旨洪義榮林濟遠李勉兢李肇源不敍現告前大司憲李義弼前執義尹序東李遇濟前掌令趙彥喆前持平洪時溥尹之鉉前大司諫李東稷朴宗來前獻納韓致應前正言李瑞朝
정조 19년 · 목
因禁府囚單敎以飭已行放送
정조 19년 · 강
召見有司堂上徐有隣戶曹判書李時秀于重熙堂
정조 19년 · 강
遣承旨詣懿陵奉審摘奸
정조 19년 · 강
命吏曹參判黃昇源仍任
정조 19년 · 목
政院啓言吏曹參判洪明浩除拜後過三日不爲出肅請推考仍卽牌招敎以許遞必是下吏所爲堂上何知前參判黃昇源敍用仍任與參議牌招開政守令有闕之代今日政差出待下批仍令一兩日內辭朝
정조 19년 · 강
命明日抄啓文臣課講時宣傳官試講一體待令
정조 19년 · 목
政院以明日抄啓文臣課講何承旨進去稟敎以左承旨進去宣傳官試講久未爲之而初試在再明該廳秋等試射明日已出令試講一體待令
정조 19년 · 강
有政吏曹參判黃昇源參議韓用龜進
정조 19년 · 목
以李羽晉爲承旨李羲甲爲副校理許默爲懷德顯監
정조 19년 · 목
因大司憲金履禧牌不進推考傳旨敎以昨日堂疏旣請改式則情勢似然本職許遞
정조 19년 · 강
御史李始源江華留守金履翼以本府武試及別試入格人馳啓施賞有差仍命直赴會試之類待其齊到兵曹稟旨試取
정조 19년 · 목
始源等狀啓以爲本府武科應赴擧子二千十八人文殊鎭應赴擧子一百九十一人臣等謹依啓下事目試取後鐵箭三矢取百步以上柳葉箭一巡取二分以上俱兩技入格者抄出則本府三十四人文殊鎭一人柳葉箭單技入格一百三人鐵箭單技入格一百二十七人從矢數多少定其次第修正成册定差使員龍津萬戶金景秋先爲上送臣始源今月二十三日離發上去敎以啓下兵曹柳六兩技入格敎鍊官一所金源爀等十八人二所別軍官金胤祚等十七人幷直赴殿試使之來赴殿試單技入格一所別哨軍官閑良黃處信等一百十四人二所壯旅右列軍官司果朴乃晃等一百十六人直赴會試待其齊到兵曹稟旨試取規矩則若以今科初試規矩爲之則入格必些少以柳葉箭二中片箭一中帿箭貫革三中以上三技中取二技試官則該房承旨臨時更稟直赴會試人等斯速起送事御史留守處卽爲下諭○履翼狀啓以爲武士等本月二十二日畢試後出身折衝嘉善堡將等一百三十七人謹依有旨仍爲別試柳葉箭一巡邊二中以上入格人等修成册上送敎以啓下兵曹柳葉箭貫邊出身敎鍊官金履鉉張聖維出身金重厚本府自辟邊將隨窠差送後狀聞其餘邊二中別將金景國等五人內下筒介一部卿其祗受後分給事回諭
정조 19년 · 강
遞兵曹參知李周顯以沈基泰代之前望也
정조 19년 · 목
因兵批政官書啓敎以在外參知許遞前望單子入之待下批牌招察任以基泰批下
정조 19년 · 강
考下抄啓文臣去二月朔親試更試試券
정조 19년 · 목
說副正字曺錫中辯副正字金熙周俱以次中居首
정조 19년 · 강
命嘉山郡渴馬倉依丁卯制改建仍命年前重修時當該鎭將令帥臣拿去開坐倉廨嚴棍懲勵
정조 19년 · 목
備局啓言卽見平安兵使申應周狀啓則以爲嘉山郡所在壯勇營句管渴馬倉營建旣久圮杇摧折不堪貯穀到今改建則依丁卯舊制似涉便當而容入物力似不下數千兩其所區處之方令廟堂稟處云矣渴馬倉之設置非但已多年所外而兵營檢察內而壯營句管則事體與他自別庫舍之頹圮者不可不及時改建而旣已改建則丁卯舊制之遵用實合事宜依狀請施行之意分付至於所入物力分數多寡有難遙度兵營所在公貨錢木中從實數綽約磨鍊取用後修成册報本司以爲會減之地事請一體知委允之敎以曉星嶺卽關西關防之咽喉又置古城鎭爲鎭守之地此錦南君鄭忠信之事業而設倉儲餉純大米之爲近萬石未聞於三南而此兵使李日躋之經綸居多若其形局之奇狀觀於道臣李宗城帥臣張泰紹鄭續述諸人之前後狀辭歷如指掌蓋駒峴在曉星之右而峴下之倉前臨大野其制如左右植足有飮吸長江之勢倉號灘名之渴馬傳稱者良有以也則敢以蟣蝨一鎭將蠹謀蛙智葺新而廢舊形局換改殆類足之縶而口之銜未幾捧留各邑之說出倉底之民戶漸致稀闊云其在重關防爲形局之道旣聞之豈可使之復舊修葺而已乎年前重修時當該鎭將令帥臣拿去開坐倉廨嚴棍懲勵以此傳敎揭之該鎭廳壁事分付
정조 19년 · 강
命前承旨林濟遠禁推置之
정조 19년 · 목
禁府啓言林濟遠方在石城地云請依例拿來敎以飭已施矣此囚置之
정조 19년 · 강
江華府別遣御史李始源復命
정조 19년 · 강
放時囚李勉兢李肇源孔胤恒李榮祚命權中憲邊遠定配曺學臣勘放李郁延行査間保放李吉培劉泰說議處朴宗正照律李汝節具格嚴囚過齋後嚴問判義禁鄭好仁知義禁權ꞇ重推執筆都事尹鎰拿處尋命鎰附過放送
정조 19년 · 강
御春塘臺行別軍職內乘宣傳官秋等試射施賞有差
정조 19년 · 목
別單柳葉箭十巡入格宣傳官尹養儉貫六中邊十二中內下豹皮一令別軍職張夢說貫三中邊十二中內下虎皮一令宣傳官李儒燁貫三中邊十一中內下鹿皮一令宣傳官申惠周貫一中邊十三中趙達洙貫三中邊九中別軍職任聖說毋二中邊十一中各內下弓矢一部宣傳官李克孝貫一中邊九中金植貫一中邊八中李時晦邊九中內乘具絳貫二中邊六中各內下弓箭一部宣傳官鄭來升貫一中邊七中別軍職田義顯宣傳官梁埉李貞坤邊八中權思漢趙濟民貫一中邊六中鄭周誠貫三中邊三中別軍職柳相亮宣傳官洪采疇李商一柳相默李鼎會貫一中邊五中別軍職李孝承邊六中宣傳官申善應貫一中邊四中柳相穆李儒秀貫一中邊三中各內下箭竹一百箇宣傳官李亨謙邊三中片箭一巡入格李儒燁鄭來升貫一中各內下弓矢一部柳相亮洪采疇趙濟民李貞坤柳相穆邊一中各內下帿弓一張騎蒭一次入格趙達洙三中內下筒箇一部帿弓一張申善應金植二中各兒馬帖一隻任聖說李孝承梁埉尹養儉李商一李貞坤李儒秀一中各內下箭竹一百箇
정조 19년 · 강
御芙蓉亭行抄啓文臣二月朔閏二月朔課講
정조 19년 · 목
講近思錄第二編竝通
정조 19년 · 강
命泮民過期未婚者令賑廳助給仍命嚴禁前期送采之謬習如有循襲者移法司照律泮長亦施違制之律任屬刑配著爲式
정조 19년 · 목
成均館啓言謹依聖敎過期未婚者廣加搜訪則典僕鄭俊祿安億祿金四東李孝培梁福仁李鎭崇安宗淵良人李普信李春容李聖仁金增大等十一人送采過年未及成婚故另加申飭使之不多日內過婚而其中安億祿安宗淵李普信李春容金增大等五人至貧無依實難辦具請依京外勸婚例使賑恤廳助給允之敎以過婚後形止草記此外雖未送采貧不嫁娶者亦爲抄出勸婚而令該廳依他例助給大抵泮中前期送采之謬習嚴立科條以爲痛革之地而如是而一有循襲者以傷風敗俗之律移法司照律又或登聞不飭之泮長亦施違制之律當該任屬刑配事定式
정조 19년 · 강
命太常栗木敬差官待後年次下送
정조 19년 · 목
承旨李晚秀啓言臣以兼帶太常事有可達者今年卽栗木敬差官下送之年次而自前敬差官之行周遶郡邑徵發民丁動費時月貽弊不少都提調之意亦以爲依去式例待後年次擧行爲宜請今番則姑置之從之
정조 19년 · 강
推禁衛大將申大顯
정조 19년 · 목
承旨李晚秀啓言佩符去來事體不輕而今日禁衛大將申大顯以山田摘奸事南門外仍佩往來之意言送入稟之後旋以武所試官承牌入來事甚未安請推考從之
정조 19년 · 강
命文武科殿試竝以親臨磨鍊仍命九日製進定於初試後
정조 19년 · 목
因禮曹文科殿試取稟草記敎以當於春塘臺親臨武科同爲設行九日製進定於初試後而日子臨時稟旨
정조 19년 · 강
命弘文館書吏等嚴杖取招玉堂現告漏落人査出以聞
정조 19년 · 목
先是因朴吉源疏玉堂之不爲面看替直人査捧現告而館吏告不以實命館吏等竝嚴囚至是因刑曹囚徒敎以不以實告之委折嚴杖取招竝與現告漏落人査出以聞
정조 19년 · 강
遞執義崔重圭司諫徐有沂獻納閔師宣掌令李益洙黃瑨持平朴載德黃乃正正言蔡弘直以朴瑞源爲執義鄭東觀爲司諫李貞運爲獻納鄭毅祚李儒修爲掌令金銑金羲淳爲持平洪秉臣爲正言竝前望也
정조 19년 · 목
政院啓言武科初試一二所監試官當爲受點進去而司諫徐有沂獻納閔師宣正言蔡弘直在外諫院只有大司諫權裕正言李海淸無以備員受點敎以在京外竝許遞前望單子入之待下批牌招以爲備員受點之地今番科名係是莫大之慶當令渠輩盡其才無或一人之遺珠而名以科場則濫雜亦不可不禁專在監試官察飭之如何預以此意嚴飭兩司
정조 19년 · 강
遞承旨李羽晋蔡弘遠以韓用龜尹光普代之竝前望也
정조 19년 · 목
敎曰右副承旨同副承旨許遞前望單子入之待下批牌招察任
정조 19년 · 강
召見備堂徐有隣戶曹判書李時秀禮曹判書閔鍾顯于便殿
정조 19년 · 목
敎曰備局來會堂上中一人入侍
정조 19년 · 강
命庭試初試兩所設場各通中樞府明倫堂仍命限時捧券等事竝依新領事目定式施行
정조 19년 · 목
禮曹判書閔鍾顯啓言今番慶科八路儒生觀光者比前數多入門之際易致紛雜而分設三所亦關貢弊臣意則雖分兩所一所則通中樞府二所則通明倫堂設場俾無猝窄之患似合變通之方故仰達矣從之鍾顯曰直赴會試人之入門日收捧殿試名紙給分人之堦上別坐及捧券之懸題後限以三時竝依新頒事目定式施行事請預爲知委從之
정조 19년 · 강
命南海龍門寺熊川聖興寺慈仁盤龍寺僧徒竝依願移屬於守國寺
정조 19년 · 목
禮曹判書閔鍾顯啓言守國寺卽西五陵造泡寺所重自別而近來寺殘僧少殆難支存極爲可悶適於此際南海龍門寺熊川聖興寺慈仁盤龍寺僧徒願屬於守國寺來訴備局及禮曹若依願移屬則自當有彼此兩便之道故仰達矣從之
정조 19년 · 강
命淮陽楡店寺修葺及寧邊酬忠祠碑石之役竝成給僧帖
정조 19년 · 목
江原前監司李勉兢啓言臣於待罪關東時以楡店寺修葺事因禮判筵奏批旨分付道臣從便改建如有不獲已請得之事往復廟堂從長拮據畢役後報來草記事命下矣此是啓下行會則事當極力顧助而區劃無策寺役中輟大抵本道財力他無辦出之道僧帖成給旣有長安寺已例最爲無弊足以完役故仰達矣敎以所奏極爲便好朝令已久時道伯之尙不擧行稽緩甚矣僧帖一百張安寶下送斯速修葺後形止狀聞事分付○備局前副提調尹行恁啓言寧邊酬忠祠碑石役事今方經紀而緣募所得太半不足將不免停輟今因關東前道臣所奏有楡店寺重修時成給僧帖之命矣本祠亦依此例限六十張成給則可以完役故仰達矣從之
정조 19년 · 강
合六慶大庭試武科初試開場一所試官徐有大柳孝源吳毅常參試官李安默李彬柳相默二所試官李漢豊尹得逵申鴻周參試官柳師模李東馝柳相斗
정조 19년 · 목
武一所啓言本所今日平明開場而捧單自天字至當字半字合二百五十字都數爲一萬二千五百五十三人之多而今方鱗次捧單則會試前有難畢試在前如此之時有先試柳葉箭而二貫革外加設八貫革合十貫革試取敎以何必十貫革雖至十五貫革因地形加設試官分坐監試行副護軍申大謙宣傳官李商一試官加差使之除下直進去又啓言依下敎加設五貫革試取敎以何必十五貫革雖至二十貫革若有分設之處具由論理草記則試官當加差矣又啓言十五貫革之外他無變通分設處故勢難加設而今日應射擧子二千四百人內入格爲一百一人而日暮姑停○武二所啓言臣所擧子自天字至建字捧單元數合爲一萬五百人今方開場而擧子數多會試迫頭在前如此之時有先取柳葉箭之規貫革亦有加設之例元貫革外加設六貫革試取敎以何必十貫革雖至十五貫革因地形加設試官分坐監試行副護軍任嵂前宣傳官金鎭鼎試官加差使之除下直進去又啓言依傳敎加設七貫革合十五貫革分坐試取判付與武一所加設五貫革草記判付同敎曰慶科異於式年八路武士之爲觀光上來初日捧單至過屢萬至再明不知爲幾萬特命設十五貫革爲渠輩闊狹以示同慶之意以此曉諭場外俾各銳意較藝事分付武科一二所
정조 19년 · 강
命華城武士恩賜初試者殿試日應試
정조 19년 · 목
水原留守趙心泰狀啓以爲頃因狀勇外營親軍衛試射入格別單有水原武士恩賜初試者今番初試先爲試取之命矣殿試及會試時赴試人等開錄馳啓敎以昨聞兵判言更思其時文科初試事欲爲下敎時錯認武科之亦然而有此下敎矣初試之類當於殿試日應試此意知悉事回諭
정조 19년 · 강
兵曹以武科直赴殿試會試及元榜人殿試規矩啓
정조 19년 · 목
直赴殿試人規矩騎蒭一次一中貫革五矢百三十步一巡一中柳葉箭五矢百二十步一巡一中鳥銃三柄一巡一中鞭蒭一次一中講書武經六書及兵學指南取一技○直赴會試及元榜人殿試規矩鐵箭三矢百三十步柳葉箭正矢百二十步一巡二中取一技
정조 19년 · 강
敍卿宰侍從罷散人
정조 19년 · 목
敎曰試望明當擬入卿宰侍從罷散人竝敍用○罷散人敍用秩前提調安春君烿西淸君煋西春君爗前承旨洪仁浩兪漢寧前參議朴宗甲前司諫柳雲羽高宅謙徐有鍊前掌令文躍淵丁志元前執義李秉喆前獻納朴鍾淳金孝眞前校理李景溟前副校理尹序東前正言洪樂敏李重蓮姜世鷹前持平宋知濂前典祀官申漵前縣監朴孝成南涑奪告身蕩滌秩前判書洪檍前判尹金尙集申思運具庠李敏輔前左尹洪檢前右尹林濟遠曺允大
정조 19년 · 강
命戶曹判書李時秀越俸一等試所主掌務官鄭宗柱宋堯熙拿處仍命嚴飭假家造作之弊
정조 19년 · 목
敎曰假家革罷之法禁何如而今番試所依舊造作云戶曹判書越俸一等當該主掌務官拿處此後文武試所更或犯禁戶判難免重勘以此嚴飭
정조 19년 · 강
命江華留守金履翼率初試入格武士上來
정조 19년 · 목
敎曰江華留守率初試入格武士上來事令備局星火行會
정조 19년 · 강
命局出身中落鄕人及積年隨行者竝帖加成給
정조 19년 · 목
敎曰局出身中有年過八十而落鄕老職不得爲之者一人年過八十而未及加資者六人又有局出身近四十年隨行者竝帖加成給
정조 19년 · 강
以成德雨爲吏曹參議前望也
정조 19년 · 목
吏曹啓言慶科庭試文科初試試官明日早朝當爲擬入而判書尹蓍東服制未出仕參議未差只有臣昇源一人無以備員擧行敎以參議前望單子入之待下批牌招察任
정조 19년 · 강
命左邊捕將趙圭鎭越俸一等右邊捕將柳孝源推考前仕捕校之犯夜者嚴棍捧招以聞
정조 19년 · 목
一所巡廳啓言折衝金麗輝以龍虎營馬醫肆然犯夜極爲痛駭常時不能檢飭之罪在所難免請當該禁軍別將推考敎以別將旣兼捕將則營下將校若或申飭豈有是乎當該捕將爲先越俸一等○二所巡廳啓言閑良權應順左邊捕校除汰已久而假稱捕校無難犯夜極爲痛駭常時不能檢飭之罪在所難免請當該捕將推考允之敎以時仕捕校猶不敢然況前仕之白從乎捕校隨行時該廳捕將使之各別嚴棍捧招草記
정조 19년 · 강
命軍器寺進上筒箇監造官李邦億陞敍
정조 19년 · 목
因軍器寺進上筒箇造成時監造官僉正李邦億單子敎以可謂武弁一名中久勤陞敍
정조 19년 · 강
命承旨李勉兢兼察宣傳官宣傳官柳相默都總都事相換
정조 19년 · 목
先是命試所進去宣傳官改差令該曹口傳差出因行首宣傳官望筒敎以復命間軍士房承旨兼察尋命勉兢單付宣傳官又因宣傳官望筒敎以都總都事相換○宣傳官柳相默都總都事崔命健相換
정조 19년 · 강
命金吾假都事六員以訓正訓副宣傳官差出
정조 19년 · 목
義禁府啓言本府都事皆赴擧武都事一員本府入直當直入直公事回公及文武一二所禁亂都事無以推移請假都事六員令該曹口傳差出允之敎以以訓正訓副宣傳官假差
정조 19년 · 목
兵曹啓言觀此平安兵使申應周狀啓則壯勇營所屬古城鎭壯別軍官都試自今年爲始出身閑良各取優等一人事令該曹稟處當初節目出身閑良通融試才居首沒技及之次人分等論賞者寔出於邊堡武士慰悅激勵之方而今此帥臣因一時施惠之志遽請改制者極爲猥屑請原狀啓勿施該帥臣施以譴罷之典敎以有倉舍修葺之役帥臣推考狀啓勿施
정조 19년 · 강
命東南關王廟修改之役句管堂上監董仍命壯勇大將例兼句管
정조 19년 · 목
禮曹啓言東南關王廟殿內有頉處修改吉日令日官安圭祥推擇則來九月二十八日卯時爲吉云以此日時擧行而句管堂上各一員進去監董敎以依所啓施行句管堂上則此後壯勇大將亦爲例兼事分付
정조 19년 · 강
重推刑曹判書李在學仍命玉堂書吏等嚴杖得情
정조 19년 · 목
刑曹啓言玉堂書吏等嚴杖取招事命下而適値齋日不得用杖請過齋後擧行敎以與用刑有異如有特敎則例爲擧行今日開坐嚴杖取招期於査出又啓言弘文館書吏朴重顯等二十人所招以爲今閏二月應敎崔獻重在直時因賀班僚員齊到互相推諉入直仍爲徑先出去政院以無端徑出請推因特敎推考使之仍直三月十四日應敎鄭尙愚以單番久不替直校理金羲淳承命肅謝故謂以必當就直不待面看徑先出直追聞空館之報還卽入來就直今月望間校理金熙采在直時聞校理曹允遂入闕肅命遣吏請番未聞回報直爲出去日前自政院査問時已以右項三員先後指名現告此外無他可達之辭云朴重顯等嚴杖一百反覆詰問而日前現告外一直抵賴終不實告請更加刑訊期於直招敎以一則已勘之人一則最稱守法者況皆已升堂上之人者乎許多人冒禁又何敢以無勢之金熙采一人現告乎此人亦已自政院捧現告者名以法曺特敎査問之下尙不能査出卿則從重推考更加嚴杖期於得情
정조 19년 · 강
考下抄啓文臣去二月朔再次更試試券
정조 19년 · 목
以徇人欲底人心爲辨題半年方得大學西銘看爲說題權知承文院副正字金熙周以三下爲辨居首說則竝置外等
정조 19년 · 강
召見諸承旨及藥院提調文科初試試官監試官于誠正閣提調沈煥之副提調蔡弘履試官趙鎭寬朴宗甲李翊模崔光泰李晚秀成種仁申鳳朝金熙華監試官朴鼎元崔之聖